นายกรัฐมนตรี ยืนยัน รัฐบาลมีแผนแก้ปัญหาภัยแล้ง ส่วนข้อเสนอขุดลำน้ำยม -ลำน้ำปิง ต้องพิจารณาอย่างรอบคอบ
นายกรัฐมนตรี ยืนยัน รัฐบาลมีแผนแก้ปัญหาภัยแล้ง ส่วนข้อเสนอขุดลำน้ำยม -ลำน้ำปิง ต้องพิจารณาอย่างรอบคอบพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงมาตรการแก้ปัญหาภัยแล้งว่า รัฐบาลมีแผนและโครงสร้างทั้งหมด แต่บางเรื่องยังติดข้อกฎหมาย เช่น การทำประชาพิจารณ์ ซึ่งบางเรื่องที่เป็นการแก้ปัญหาเฉพาะหน้าก็ได้เร่งรัดไปแล้ว โดยที่ผ่านมารัฐบาลได้ดำเนินการมาตลอด แต่ปีนี้เกิดปัญหาภัยแล้งเฉพาะหน้า เพราะน้ำที่เก็บมีน้อยและฝนตกน้อย ส่วนที่หลายฝ่ายเสนอให้ขุดลำน้ำยม ลำน้ำปิง เพื่อแก้ปัญหาตื้นเขินนั้น มองว่าหากขุดลำน้ำในตำแหน่งที่ผิดเพี้ยนไปจากเดิม น้ำก็จะเปลี่ยนทิศทางการไหล แต่เดิมที่มีน้ำอยู่แล้ว อาจทำให้น้ำไม่มีเลย ถือเป็นสิ่งสำคัญหลักการตามวิชาการที่จะต้องคิดพิจารณาอย่างรอบคอบ ทั้งนี้วิธีที่ดีคือการทำแก้มลิงในพื้นที่ภาคเหนือตอนล่าง เพื่อรองรับน้ำส่วนการแก้ปัญหาฝุ่นขนาดเล็ก หรือ pm 2.5 นายกรัฐมนตรี กล่าวว่า ได้เตรียมแผนแม่บทไว้หมดแล้ว ซึ่งต้องขึ้นอยู่ที่ว่าประชาชนจะให้ความร่วมมือในการแก้ปัญหาหรือไม่ ขณะนี้จึงขอให้ย้อนกลับไปดูว่ารถประเภทใดที่เป็นต้นเหตุสร้างมลพิษให้สูงขึ้น โดยเห็นว่าต้องแก้ที่การจราจรเป็นหลัก แต่การเข้มงวดก็จะส่งผลกระทบกับประชาชนบ้าง จึงต้องขอความร่วมมือประชาชนด้วย ซึ่งขณะนี้การแก้ปัญหาฝุ่นละอองได้นำร่องการดำเนินการที่เชียงใหม่แล้ว และได้มีการจัดทำแอปพลิเคชันให้ประชาชนได้รับรู้ปัญหาค่าฝุ่นละอองและได้ป้องกันตนเองด้วย